กรุงเทพให้กู้ซอฟต์โลนทะลุเป้า
แบงก์กรุงเทพอนุมัติซอฟต์โลนทะลุเป้า 2 หมื่นล้าน มั่นใจสินเชื่อเอสเอ็มอีโต 5-6%
14 พ.ย. 2558

แบงก์กรุงเทพอนุมัติซอฟต์โลนทะลุเป้า 2 หมื่นล้าน มั่นใจสินเชื่อเอสเอ็มอีโต 5-6%
นายวีระศักดิ์ สุตัณฑวิบูลย์ รองผู้จัดการใหญ่ ธนาคารกรุงเทพ เปิดเผยว่า ธนาคารได้อนุมัติโครงการสินเชื่อดอกเบี้ยต่ำเพื่อเสริมสภาพคล่องให้ธุรกิจขนาดกลางและขนาดย่อม (เอสเอ็มอี) แล้วกว่า 2 หมื่นล้านบาท มากกว่าเป้าหมายที่ตั้งไว้ ขณะนี้อยู่ระหว่างการทยอยเบิก สินเชื่อจากธนาคารออมสิน
ทั้งนี้ การอนุมัติสินเชื่อซอฟต์โลนได้กระจายไปทุกกลุ่มธุรกิจเนื่อง จากอัตราดอกเบี้ยคงที่ 4% ตลอดอายุสัญญา 7 ปี ทำให้มีลูกค้าสนใจขอสินเชื่อเป็นจำนวนมาก ซึ่งธนาคารได้แจ้งให้ลูกค้าทราบเบื้องต้นว่า อาจมีบางรายไม่ได้รับสินเชื่อ เนื่องจากเงื่อนไขโครงการนี้คือมาก่อนได้ก่อน
"การอนุมัติสินเชื่อธนาคารใช้เกณฑ์สินเชื่อปกติ ทั้งความเป็นไปได้ของธุรกิจและความสามารถในการชำระหนี้ เพราะธนาคารต้องคัดกรองความเสี่ยงเพื่อควบคุมคุณภาพหนี้ด้วย เนื่องจากหากเกิดหนี้เสียธนาคารผู้อนุมัติซอฟต์โลนต้องเป็นผู้รับความเสี่ยงเอง" นายวีระศักดิ์ กล่าว
สำหรับยอดอนุมัติสินเชื่อซอฟต์โลนทั้งระบบขณะนี้วงเงินเกินกว่า 5 หมื่นล้านบาทแล้ว คาดว่าวงเงินปล่อยสินเชื่อที่ธนาคารออมสินตั้งไว้ 1 แสนล้านบาท น่าจะครบจำนวนภายในเดือน พ.ย. นี้ เพราะความต้องการสินเชื่อจากลูกค้าเอสเอ็มอีธนาคารพาณิชย์มีจำนวนมาก
นายวีระศักดิ์ กล่าวว่า การปล่อยสินเชื่อเอสเอ็มอีของธนาคารปีนี้จะเติบโตได้ 5-6% ตามเป้าหมายที่ตั้งไว้ แม้ว่า 10 เดือนแรกสินเชื่อเอสเอ็มอีขยายตัวต่ำกว่าเป้าเล็กน้อย แต่ในไตรมาส 4 ที่เป็นฤดูกาลใช้จ่ายจะทำให้สินเชื่อเอสเอ็มอีขยายตัวได้มากขึ้น
ส่วนหนี้ที่ไม่ก่อให้เกิดรายได้ (เอ็นพีแอล) ในกลุ่มลูกค้าเอส เอ็มอียังสามารถควบคุมได้ โดยปัจจุบันอยู่ในระดับต่ำกว่า 3% และเชื่อว่าจะทรงตัวถึงสิ้นปี โดยสถานการณ์ธุรกิจเอสเอ็มอียังทรงตัว เนื่องจากบรรยากาศเศรษฐกิจยังฟื้นตัวช้า
สำหรับแนวโน้มเศรษฐกิจในปีหน้าคาดว่าจะดีกว่าปีนี้ แต่ยังต้องติดตามปัจจัยเสี่ยงจากปัญหาภัยแล้งที่กระทบกับผลผลิตภาคการเกษตร และส่งผลต่อรายได้เกษตรกรให้น้อยลง โดยกลุ่มนี้เป็นกำลังซื้อหลักของเอสเอ็มอีในภูมิภาค